6×45 mm

**6×45&nbsp;mm Remington **, ofte bare kalt **6×45&nbsp;mm**, er en krageløs flaskehalspatron basert på .223 Remington/5.56 NATO en har åpnet hylsehalsen opp til 6&nbsp;mm (0,243 tommer). Patronen er også kjent som **6&nbsp;mm-223 Remington** eller **6&nbsp;mm/223**. De fleste skytevåpen kamret for .223 Remington, .223 Wylde og 5,56x45 mm NATO kan konverteres til 6x45 mm ved et løpsbytte. Kamringen har blitt tilbudt fra fabrikk av Les Baer, Cooper Arms, Kimber, Sporting Products og et par andre rifleprodusenter.

## Historie
Kort tid etter at .223 Remington ble en kommersiell patron begynte konkurranseskyttere å eksperimentere med patronen for forbedre ytelsen. Flere av disse eksperimentene gikk ut på å åpne opp halsen på .223 Remington til 6&nbsp;mm for å oppnå bedre flyveegenskaper enn originalpatronen. En stund eksisterte det flere varianter, men 6x45&nbsp;mm-navnet slik vi kjenner det i dag er rett og slett bare en .223 Remington-hylse hvor halsen er åpnet opp til 6&nbsp;mm uten andre endringer eller forbedringer.

Forløperen .222 Remington hadde allerede en lojal følgerskare i benkeskytemiljøet, og 6x45 ble raskt populær da den kom. Det tok ikke lang tid før det ble bygget konkurranserifler spesialtilpasset patronen. Et nevneverdig resultat var da Jim Stekl i 1973 oppnådde en 7.80&nbsp;mm samling på 180 meter (0,3069 tommer på 200 yards) i Sporter-kategorien. Bruken av 6x45&nbsp;mm i benkeskyting avtok imidlertid ved ankomsten av 6 mm BR og 6&nbsp;mm PPC.

Gjennombruddet for 6x45 mm kom ved at patronen ble svært populær for håndvåpen til jakt. Blant annet pistolene Remington XP-100 (sylinderlås) og Thompson/Center Contender (knekkmekanisme) ble levert kamret for 6x45 mm. Dette gav en flattskytende patron som kunne brukes til jakt på hjort og andre små dyr.

I februar 2010 begynte Black Hills Ammunition å selge fabrikkammunisjon i 6x45 mm, og tilbød da kulevektene 5,5 og 6,5 gram (85 og 100 grain) som er typiske kulevekter for 6,2&nbsp;mm-kaliberet (0,243 tommer).

Schultz & Larsen i Danmark tilbyr 6x45 mm-patronen i Legacy-modellen, som er en lettvektsrifle på 2,65&nbsp;kg med kort glidekasse og pipeskiftesystem. 6x45 mm-pipen til S&L har en riflestigning på 1:205&nbsp;mm (1:8 tommer).

## Lading
6x45-patronen er svært kostnadseffektiv grunnet sin lave kruttmengde, hvilket fører til mindre kruttutgifter og lengre levetid på løp sammenlignet med for eksempel 6 mm BR. Patronen har relativt liten rekyl og munningsflamme hvilket gjør den behagelig å skyte med. Hylser kan lages med utgangspunkt i .223-hylser som kjøres gjennom en 6×45&nbsp;mm-die. Ettersom .223-hylser er lett tilgjengelig er 6x45 en rimelig patron å lage hylser til.

## Ytelse
Fordelen med 6×45&nbsp;mm over .223 Remington er at den kan lades med tyngre kuler som har høyere ballistisk koeffisient. Tyngre kulene gir mer rekyl, men også mer energi, samt at høyere ballistisk koeffisient gir mindre vindavdrift og mindre tap av hastighet.

## Spesifikasjoner

6×45&nbsp;mm er fremdeles en villkattpatron, som vil si at den ikke har blitt standardisert av noen organisasjon som CIP eller SAAMI). Det har heller ikke blitt tilbudt i noen proprietære 6×45&nbsp;mm-varianter av ammunisjonsprodusenter. Enkelte våpenprodusenter tilbyr rifler kamret for 6×45&nbsp;mm. Spesifikasjonene som da benyttes er basert på foreldrepatronen .223 Remington med ingen andre endringer eller forbedringer enn større diameter på kuleåpningen. Totallengden til patronen er nominelt angitt til 56,6&nbsp;mm (2,230 tommer), men kammerdimensjoner kan variere noe mellom våpenprodusenter ettersom patronen fremdeles er en villkatt.

## Bruk til jakt
I mange land og i flere amerikanske stater kreves det en minste kulediameter og minimum anslagsenergi for å jakte visse arter, som for eksempel hjort. Den faktiske kulediameteren til 6x45-patronen er 6,2&nbsp;mm (0,243").

6x45&nbsp;mm har blitt svært populær i Sør-Afrika, hvor den brukes til å jakte små antiloper og gasellearter som duiker, impala, klippespringer, springbukk og thomsongaseller. I Nord-Amerika brukes patronen til jakt på små rovdyr som rødgaupe, prærieulv og rev. I Europa brukes patronen til små geiter og rådyr.

En forbedret versjon av patronen kalt 6 mm TCU har blitt utviklet for metallsilhuettskyting. Selv om 6x45&nbsp;mm og 6&nbsp;mm&nbsp;TCU har noen likheter går de ikke om hverandre.

## Se også
* 6,5×42 mm MPC (Multi Purpose Cartridge)
* 6,5×45 mm TCU
* 6,5 mm Grendel
* 6,8 mm Remington SPC
* .300 AAC Blackout (7.62×35mm)
* Liste over riflepatroner

## Referanser